**„Ţara mea de dor...”**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Doar tu, Doamne, poţi cere iernii să dea muguri.”

Valeriu Butulescu

- Nimic nu mi-e mai sfânt ca timpul serii

În care-mpart cu tine poezia,

Un umăr cald sub arşiţa poverii,

Dar azi vom scrie despre România.

De dorul care spumegă-n cascade,

De stânca prăvălită peşte jugul

Acestei ţări şi despre vechi posade

Unde ţărani desculţi arau cu plugul.

Mergeau alături doina şi amarul,

Din sânge şi sudori vedeam cum creşte

Un spic de grâu. Acum, înalț paharul,

Simţim, iubim şi scriem româneşte.

- E prima zi de iarnă și îmi pare

Că toate sunt cum n-au mai fost vreodată,

Te văd torcând un vers de sărbătoare,

Cu fir de aur rima ți-e brodată.

Pe fusul zvelt poveşti de dor, balade

Şi cântece de leagăn îşi fac cale,

Când borangicul fin în poală-ţi şade,

Ascultător, căldura mâinii tale

Îl îmblânzeşte... Scriem poezia

Pe tricolor sperând că va rămâne

Dovadă-n timp şi însăşi mărturia

Că nu-i târziu... „Deșteaptă-te române”!

Liliana Trif Ioan Grigoraș